Når udenlandske studerende kommer til Danmark, har de ret til SU og SU-lån præcis som danske studerende. Men med retten følger selvfølgelig også pligten til at betale tilbage efter studietiden.

Det er det bare ikke alle, der gør, og ved seneste opgørelse havde udenlandske statsborgere misligholdt SU-gæld for 623 millioner kroner.

Det tal er steget kraftigt de seneste år, og problemet har været, at de danske myndigheder har haft meget svært ved at kradse gælden ind, så snart de udenlandske studerende er rejst tilbage til deres hjemlande.

EU-lande med størst SU-gæld. 1. Tyskland. 437 skyldnere: 35,4 millioner kroner. 2. Island. 377 skyldnere: 26,9 millioner kroner. 3. Sverige. 173 skyldnere: 11,8 millioner kroner. 4. Norge. 164 skyldnere. 10,7 millioner kroner. 5. Storbritannien. 122 skyldnere. 10 millioner kroner. Kilde: Uddannelses- og Forskningsministeriet

- Lige præcis med SU-gæld har vi ikke mulighed for få andre landes myndigheder til at hjælpe med at tvangsfuldbyrde gældsinddrivelsen. Det har vi med andre skatter og afgifter, men det kan man ikke med SU, forklarer Ulrik Pedersen, der er underdirektør i Gældsstyrelsen.

Men nu hiver staten et nyt redskab op af værktøjskassen: Retssager ved danske domstole. De er en del af en syvpunktsplan, der skal gøre noget ved problemet.

Der vil være en kæmpe portion af gælden, vi lige så godt kan opgive. Henning Fuglsang Sørensen, lektor på SDU

Sejr skal føre til flere sager

Retssagerne er mod EU-borgere, for ideen er at gøre brug af en mere generel EU-forordning, der gør det muligt at inddrive gæld, hvis der er faldet en dom. Det er en anderledes tilgang, end Gældsstyrelsen plejer, men man håber, at det kan give resultater.

- Hvis vi får en dom i Danmark, hvad vi selvfølgelig håber på, at vi gør, så har vi mulighed for at sende kravene til de udenlandske myndigheder, som så kan foretage inddrivelsen på vores vegne. Så hvis prøvesagerne går godt, kan vi fortsætte med nye sager, siger Ulrik Pedersen.